title: 2013/540/UE, Euratom: Decizia Parlamentului European din 17 aprilie 2013 privind descărcarea de gestiune pentru execuția bugetului Agenției Executive pentru Sănătate și Consumatori aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/108

         DECIZIA PARLAMENTULUI EUROPEAN
   din 17 aprilie 2013
   privind descărcarea de gestiune pentru execuția bugetului Agenției Executive pentru Sănătate și Consumatori aferent exercițiului financiar 2011
   (2013/540/UE, Euratom)
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2011 (1),

               —

               având în vedere Conturile anuale consolidate ale Uniunii Europene pentru exercițiul financiar 2011 [COM(2012) 436 – C7-0224/2012] (2),

               —

               având în vedere conturile anuale ale Agenției Executive pentru Sănătate și Consumatori pentru exercițiul financiar 2011,

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2010 [COM(2012) 585] și documentele de lucru ale serviciilor Comisiei care însoțesc raportul în cauză [SWD(2012) 340 și SWD(2012) 330],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne efectuate în 2011 [COM(2012) 563] și documentul de lucru al serviciilor Comisiei care însoțește raportul în cauză [SWD(2012) 283],

               —

               având în vedere Raportul Curții de Conturi privind conturile anuale ale Agenției Executive pentru Sănătate și Consumatori pentru exercițiul financiar 2011, însoțit de răspunsul agenției (3),

               —

               având în vedere Declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2011 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2013 privind descărcarea de gestiune care trebuie acordată agențiilor executive cu privire la execuția bugetară pentru exercițiul financiar 2011 (05754/2013 – C7-0039/2013),

               —

               având în vedere articolele 317, 318 și 319 din Tratatul privind funcționarea Uniunii Europene și articolul 106a din Tratatul Euratom,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 55, 145, 146 și 147,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (7), în special articolul 14 alineatul (3),

               —

               având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 66 primul și al doilea paragraf,

               —

               având în vedere Decizia 2004/858/CE a Comisiei din 15 decembrie 2004 de înființare a unei agenții executive, denumită „Agenția Executivă pentru Programul de Sănătate Publică”, pentru gestionarea activității comunitare în domeniul sănătății publice – în temeiul Regulamentului (CE) nr. 58/2003 al Consiliului (9),

               —

               având în vedere Decizia 2008/544/CE a Comisiei din 20 iunie 2008 de modificare a Deciziei 2004/858/CE pentru a transforma Agenția Executivă pentru Programul de Sănătate Publică în Agenția Executivă pentru Sănătate și Consumatori (10),

               —

               având în vedere articolul 76 și anexa VI la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate (A7-0116/2013),

               A.

               întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și gestionează programe, iar în temeiul articolului 317 din Tratatul privind funcționarea Uniunii Europene, Comisia face acest lucru în cooperare cu statele membre pe propria răspundere, în conformitate cu principiul bunei gestiuni financiare,

               1.

               acordă directorului Agenției Executive pentru Sănătate și Consumatori descărcarea de gestiune pentru execuția bugetului Agenției aferent exercițiului financiar 2011;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2011, secțiunea III – Comisia și agențiile executive;

               3.

               încredințează Președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2011, secțiunea III – Comisia și rezoluția care face parte integrantă din aceste decizii directorului Agenției Executive pentru Sănătate și Consumatori, Consiliului, Comisiei, Curții de Justiție a Uniunii Europene și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 68, 15.3.2011.

      (2)  JO C 348, 14.11.2012, p. 1.

      (3)  JO C 388, 15.12.2012, p. 46.

      (4)  JO C 348, 14.11.2012, p. 130.

      (5)  JO L 248, 16.9.2002, p. 1.

      (6)  JO L 298, 26.10.2012, p. 1.

      (7)  JO L 11, 16.1.2003, p. 1.

      (8)  JO L 297, 22.9.2004, p. 6.

      (9)  JO L 369, 16.12.2004, p. 73.

      (10)  JO L 173, 3.7.2008, p. 27.


title: Decizia 2014/212/PESC a Consiliului din 14 aprilie 2014 de modificare a Deciziei 2013/183/PESC privind măsuri restrictive împotriva Republicii Populare Democrate Coreene

text:
                  15.4.2014

                  RO

                  Jurnalul Oficial al Uniunii Europene

                  L 111/79

         DECIZIA 2014/212/PESC A CONSILIULUI
         din 14 aprilie 2014
         de modificare a Deciziei 2013/183/PESC privind măsuri restrictive împotriva Republicii Populare Democrate Coreene
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere Decizia 2013/183/PESC a Consiliului din 22 aprilie 2013 privind măsuri restrictive împotriva Republicii Populare Democrate Coreene (1), în special articolul 19,
         întrucât:

                     (1)

                     La 22 aprilie 2013, Consiliul a adoptat Decizia 2013/183/PESC.

                     (2)

                     În conformitate cu articolul 22 alineatul (2) din Decizia 2013/183/PESC, Consiliul a reexaminat lista persoanelor și a entităților prevăzută în anexele II și III la Decizia 2013/183/PESC, persoane cărora li se aplică articolul 13 alineatul (1) literele (b) și (c) și articolul 15 alineatul (1) literele (b) și (c) din respectiva decizie. Consiliul a concluzionat că, exceptând o persoană menționată în lista din anexa II, persoanele și entitățile în cauză ar trebui să li se aplice în continuare măsurile prevăzute de decizia respectivă.

                     (3)

                     De asemenea, rubrica corespunzătoare unei entități incluse în lista din anexa I ar trebui să fie eliminată din anexa II.

                     (4)

                     Articolul 22 ar trebui, de asemenea, să fie modificat.

                     (5)

                     De asemenea, la 31 decembrie 2013, Comitetul pentru sancțiuni, instituit în temeiul Rezoluției 1718 (2006) a Consiliului de Securitate al Organizației Națiunilor Unite, referitoare la Republica Populară Democratică Coreeană, a actualizat lista persoanelor și a entităților cărora li se aplică măsurile restrictive.

                     (5)

                     Listele de persoane și entități prevăzute în anexele I și II la Decizia 2013/183/PESC ar trebui să fie modificate în consecință,

               ADOPTĂ PREZENTA DECIZIE:

            Articolul 1
            Decizia 2013/183/PESC se modifică după cum urmează:

                        1.

                        La articolul 22, alineatul (2) se înlocuiește cu următorul text:

                           „(2)   Măsurile menționate la articolul 13 alineatul (1) literele (b) și (c) și la articolul 15 alineatul (1) litera (b) se reexaminează periodic și cel puțin la fiecare 12 luni. Acestea încetează să se aplice persoanelor și entităților în cauză în cazul în care Consiliul stabilește, în conformitate cu procedura menționată la articolul 19 alineatul (2), că nu mai sunt îndeplinite condițiile pentru aplicarea lor.”

                        2.

                        Anexele I și II la Decizia 2013/183/PESC se modifică în conformitate cu anexa la prezenta decizie.

            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Luxemburg, 14 aprilie 2014.

                  Pentru Consiliu

                  Președintele

               C. ASHTON

            (1)  JO L 111, 23.4.2013, p. 52.

            ANEXĂ

               1.
               În anexa I la Decizia 2013/183/PESC, se introduce următorul titlu:
               „Lista persoanelor menționate la articolul 13 alineatul (1) litera (a) și a persoanelor și a entităților menționate la articolul 15 alineatul (1) litera (a).”

               2.
               În anexa I la Decizia 2013/183/PESC, subtitlul „A. Lista persoanelor menționate la articolul 13 alineatul (1) litera (a)” se înlocuiește cu următorul subtitlu:

                           „A.

                           Persoane”.

               3.
               Rubricile aferente următoarelor persoane prevăzute în anexa I la Decizia 2013/183/PESC se înlocuiesc cu următoarele rubrici:

                           Nume

                           Alias

                           Data nașterii

                           Data desemnării

                           Alte informații

                           „1.

                           Chang Myong- Chin

                           Jang Myong-Jin

                           Data nașterii: 19 februarie 1968;
                           sau Data nașterii: 1965 sau 1966

                           22.1.2013

                           Director general al Stației de lansare a sateliților Sohae și șeful centrului de lansare la care au avut loc lansările din 13 aprilie și 12 decembrie 2012.

                           2.

                           Ra Ky'ong-Su

                           Ra Kyung-Su

                           Data nașterii: 4 iunie 1954;
                           Pașaport: 645120196

                           22.1.2013

                           Ra Ky'ong-Su este funcționar al Tanchon Commercial Bank (TCB). În această calitate, a facilitat tranzacții pentru TCB. Tanchon a fost desemnată de către Comitetul de sancțiuni în aprilie 2009 ca fiind principala entitate financiară din RPDC responsabilă de vânzarea de arme convenționale, rachete balistice și produse aferente asamblării și fabricării unor astfel de arme.

                           3.

                           Kim Kwang-il

                           Data nașterii: 1 septembrie 1969;
                           Pașaport: PS381420397

                           22.1.2013

                           Kim Kwang-il este funcționar al Tanchon Commercial Bank (TCB). În această calitate, a facilitat tranzacții pentru TCB și pentru Korea Mining Development Trading Corporation (KOMID). Tanchon a fost desemnată de către Comitetul de sancțiuni în aprilie 2009 ca fiind principala entitate financiară din RPDC responsabilă de vânzarea de arme convenționale, rachete balistice și produse aferente asamblării și fabricării unor astfel de arme. KOMID a fost desemnată de către Comitetul de sancțiuni în aprilie 2009 și este principalul traficant de armament și exportator de produse și echipamente aferente rachetelor balistice și armelor convenționale din RPDC.”

               4.
               În anexa I la Decizia 2013/183/PESC, subtitlul „B. Lista entităților menționate la articolul 15 alineatul (1) litera (a)” se înlocuiește cu următorul subtitlu:

                           „B.

                           Entități”.

               5.
               Rubricile aferente următoarelor entități prevăzute în anexa I la Decizia 2013/183/PESC se înlocuiesc cu următoarele rubrici:

                           Nume

                           Alias

                           Amplasament

                           Data desemnării

                           Alte informații

                           „1.

                           Korea Ryonha Machinery Joint Venture Corporation

                           Chosun Yunha Machinery Joint Operation Company; Korea Ryenha Machinery J/V Corporation; Ryonha Machinery Joint Venture Corporation; Ryonha Machinery Corporation; Ryonha Machinery; Ryonha Machine Tool; Ryonha Machine Tool Corporation; Ryonha Machinery Corp; Ryonhwa Machinery Joint Venture Corporation; Ryonhwa Machinery JV; Huichon Ryonha Machinery General Plant; Unsan; Unsan Solid Tools; și Millim Technology Company

                           Tongan-dong, Central District, Pyongyang, RPDC; Mangungdae- gu, Pyongyang, RPDC; Mangyongdae District, Pyongyang, RPDC.
                           Adresa de e-mail: ryonha@silibank.com; sjc-117@hotmail.com; și millim@silibank.com
                           Numere de telefon: 850-2-18111; 850-2-18111-8642; și 850 2 18111-3818642
                           Număr de fax: 850-2-381-4410

                           22.1.2013

                           Korea Ryonbong General Corporation este societatea-mamă a Korea Ryonha Machinery Joint Venture Corporation. Korea Ryonbong General Corporation a fost desemnată de către Comitetul de sancțiuni în aprilie 2009 și este un concern în domeniul apărării, specializat în achiziții pentru industria de apărare a RPDC și asistență în vânzările cu caracter militar ale acestei țări.”

               6.
               Următoarele persoane și entități se elimină de pe lista prevăzută în anexa II la Decizia 2013/183/PESC:

                           A.

                           Persoane

                                       1.

                                       Chang Song-taek

                           B.

                           Entități

                                       1.

                                       Korea Complex Equipment Import Corporation


title: 2011/619/UE: Decizia Parlamentului European din 10 mai 2011 privind închiderea conturilor Colegiului European de Poliție pentru exercițiul financiar 2009

text:
               27.9.2011

               RO

               Jurnalul Oficial al Uniunii Europene

               L 250/268

         DECIZIA PARLAMENTULUI EUROPEAN
   din 10 mai 2011
   privind închiderea conturilor Colegiului European de Poliție pentru exercițiul financiar 2009
   (2011/619/UE)
   PARLAMENTUL EUROPEAN,
   având în vedere conturile anuale finale ale Colegiului European de Poliție pentru exercițiul financiar 2009,
   având în vedere Raportul Curții de Conturi privind conturile anuale ale Colegiului European de Poliție pentru exercițiul financiar 2009, însoțit de răspunsurile Colegiului (1),
   având în vedere Recomandarea Consiliului din 15 februarie 2011 (05892/2011 – C7-0052/2011),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Decizia 2005/681/JAI a Consiliului din 20 septembrie 2005 de instituire a Colegiului European de Poliție (CEPOL) (3), în special articolul 16,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0150/2011),

               1.

               amână închiderea conturilor Colegiului European de Poliție pentru exercițiul financiar 2009;

               2.

               încredințează Președintelui sarcina de a transmite prezenta decizie directorului Colegiului European de Poliție, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 137.

      (2)  JO L 248, 16.9.2002, p. 1.

      (3)  JO L 256, 1.10.2005, p. 63.

      (4)  JO L 357, 31.12.2002, p. 72.
    ---documentbreak---

               27.9.2011

               RO

               Jurnalul Oficial al Uniunii Europene

               L 250/269

         REZOLUȚIA PARLAMENTULUI EUROPEAN
   din 10 mai 2011
   privind descărcarea de gestiune 2009: performanțele, gestiunea financiară și controlul agențiilor UE
   PARLAMENTUL EUROPEAN,
   având în vedere Raportul Comisiei adresat Parlamentului European din 15 octombrie 2008 privind deciziile de descărcare de gestiune (2006) [COM(2008) 629] și documentul de lucru al serviciilor Comisiei care îl însoțește [SEC(2008) 2579],
   având în vedere Comunicarea Comisiei din 11 martie 2008 intitulată „Agențiile europene – calea de urmat” [COM(2008) 135],
   având în vedere Rezoluția sa din 5 mai 2010 privind descărcarea de gestiune 2008: performanțele, gestiunea financiară și controlul agențiilor UE (1),
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2),
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (3), în special articolul 96,
   având în vedere Raportul special nr. 5/2008 al Curții de Conturi intitulat „Agențiile Uniunii Europene: obținerea de rezultate”,
   având în vedere rapoartele anuale specifice (4) ale Curții de Conturi privind conturile anuale ale agențiilor descentralizate pentru exercițiul financiar 2009,
   având în vedere studiul său privind oportunitatea și fezabilitatea instituirii de servicii de sprijin comune pentru agențiile Uniunii, dat publicității la 7 aprilie 2009,
   având în vedere Declarația sa din 18 mai 2010 privind eforturile Uniunii de combatere a corupției (5);
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar (A7-0149/2011),

               A.

               întrucât prezenta rezoluție cuprinde, pentru fiecare organism vizat de articolul 185 din Regulamentul (CE, Euratom) nr. 1605/2002, observațiile orizontale care însoțesc deciziile de descărcare de gestiune în conformitate cu articolul 96 din Regulamentul (CE, Euratom) nr. 2343/2002 și cu articolul 3 din anexa VI la Regulamentul de procedură al Parlamentului European;

               B.

               întrucât numărul agențiilor a înregistrat în ultimii ani o creștere fără precedent, ceea ce a permis externalizarea anumitor sarcini ale Comisiei;

               C.

               întrucât, în urma adoptării Comunicării Comisiei din 11 martie 2008, menționată mai sus, Parlamentul, Consiliul și Comisia au relansat proiectul de elaborare a unui cadru comun pentru agenții și au creat în 2009 un grup de lucru interinstituțional pentru agenții;

               D.

               întrucât, la 10 noiembrie 2010, Grupul de lucru interinstituțional s-a reunit pentru a treia oară la nivel politic și întrucât chestiunile puse în discuție au fost următoarele: criteriile pentru înființarea de noi agenții, alegerea sediului agențiilor și acordul privind sediul, componența consiliilor de administrație, procedura de numire a directorilor, evaluarea și performanța, programul multianual și sprijinul administrativ;

               E.

               întrucât Curtea de Conturi prevede un exercițiu de reflecție asupra performanței agențiilor și prezentarea, până la sfârșitul anului 2011, a unui raport special privind o analiză comparativă a costurilor agențiilor Uniunii;

               F.

               întrucât contribuția Uniunii destinată agențiilor descentralizate a crescut în mod considerabil între 2000 și 2011;

               G.

               întrucât, în Declarația sa din 18 mai 2010 privind eforturile Uniunii de combatere a corupției, Parlamentul invită Comisia și agențiile relevante ale Uniunii să adopte toate măsurile necesare și să aloce resurse suficiente pentru a se asigura că fondurile UE nu sunt afectate de corupție, precum și să adopte sancțiuni disuasive în cazurile de corupție și de fraudă constatate,

         I.   PROVOCĂRI COMUNE PRIVIND GESTIUNEA FINANCIARĂ

      Reportarea și anularea de credite operaționale

               1.

               constată că, în cazul mai multor agenții, Curtea de Conturi a remarcat încă o dată, și pentru exercițiul 2009, un nivel ridicat de reportări și anulări de credite operaționale; constată, de asemenea, că există linii bugetare neutilizate și că unele agenții au efectuat un număr mare de transferuri; solicită agențiilor respective să își intensifice eforturile de îmbunătățire a planificării și programării financiare și bugetare;

               2.

               ia act de problemele generate de caracterul multianual al multor programe și de decalajul dintre primirea onorariilor și executarea și plata ulterioară a sarcinilor corespondente; subliniază totuși că cheltuielile aferente ar trebui să fie previzibile și că este necesar să se găsească o soluție care să respecte principiul anualității;

               3.

               subliniază că un nivel ridicat de reportări și anulări demonstrează deseori incapacitatea unei agenții de a gestiona o majorare importantă a bugetului său; se întreabă dacă nu ar fi mai responsabil ca autoritățile bugetare să analizeze în viitor mai atent decizia de a majora bugetul unei agenții, ținând seama de timpul necesar pentru realizarea noilor activități;

      Gestiunea numerarului

               4.

               invită agențiile să facă previziuni mai exacte privind numerarul necesar în cursul unui exercițiu; observă că, de fapt, agențiile dispun în multe cazuri de un volum ridicat de lichidități și, prin urmare, le încurajează să urmeze exemplul Observatorului European pentru Droguri și Toxicomanie (OEDT) care, în 2009, a fost în măsură să facă previziuni mai exacte prezentând serviciilor competente ale Comisiei un document care justifica solicitările sale trimestriale în materie de plăți și actualizând constant acest document;

      Deficiențe în procedurile de achiziții

               5.

               își exprimă din nou îngrijorarea cu privire la constatările Curții de Conturi referitoare la deficiențele din procedurile de achiziții ale mai multor agenții;

               6.

               invită, așadar, agențiile să își consolideze controlul intern pentru a asigura faptul că procedurile și contractele de achiziții publice sunt executate corect; nu este dispus, de fapt, să accepte incapacitatea cronică de a institui un sistem de control care să permită evitarea sau depistarea la timp a unor erori persistente care subminează legalitatea și regularitatea operațiunilor agențiilor;

               7.

               îndeamnă agențiile să întreprindă, în acest sens, următoarele:

                           —

                           să îmbunătățească transparența estimărilor și gradul de responsabilitate pentru proiecte;

                           —

                           să își consolideze procedura de autorizare a achizițiilor publice la nivelul deciziilor privind finanțarea și al programului de lucru;

                           —

                           să asigure o prezentare cuprinzătoare a derogărilor în rapoartele lor anuale;

                           —

                           să se asigure că se iau măsuri adecvate în privința potențialelor nereguli;

                           —

                           să elaboreze controale ex post și să raporteze cu privire la acestea;

               8.

               încurajează, de asemenea, agențiile să elaboreze și apoi să actualizeze periodic un tabel cuprinzător care să prezinte circuitele lor financiare și responsabilitățile actorilor de la nivel financiar și operațional;

               9.

               solicită tuturor agențiilor să pună la dispoziție pe site-ul lor internet o listă cu toate contractele atribuite în ultimii trei ani cel puțin, iar Comisiei să își continue eforturile de a spori accesibilitatea acestor informații, integrându-le în final în sistemul său de transparență financiară;

               10.

               felicită, cu toate acestea, Eurojust pentru instituirea unor măsuri care vizează estimarea valorii de piață a produselor și serviciilor corespunzătoare înainte de a deschide procedurile de achiziții publice; consideră că această inițiativă este o practică importantă de urmat și de alte agenții; salută, în plus, planul anual de achiziții publice pentru 2009 al Eurojust, care a ajutat mult unitățile și serviciile agenției în gestionarea procedurilor lor de achiziții; subliniază, în special, că aceste inițiative permit ordonatorului de credite să își îndeplinească mai bine misiunea de orientare și control;

      Administrarea subvențiilor

               11.

               consideră că este important ca agențiile să își îmbunătățească administrarea subvențiilor prin:

                           —

                           controale la fața locului ale beneficiarii subvențiilor;

                           —

                           promovarea unor costuri unitare standard pe categorii în locul subvențiilor bazate pe rambursarea costurilor eligibile;

                           —

                           descrierea clară, comunicarea și monitorizarea responsabilităților actorilor vizați;

                           —

                           elaborarea unui plan operațional cu acordul tuturor actorilor;

         II.   PROVOCĂRI COMUNE ÎN MATERIE DE RESURSE UMANE

      Proceduri de recrutare

               12.

               constată că în mai multe agenții există deficiențe în procedurile de selecție a personalului care pun în pericol transparența acestor proceduri și/sau încalcă principiul tratamentului egal la aplicarea criteriilor de eligibilitate; recunoaște, în special, că serviciile Curții de Conturi consemnează în mod repetat următoarele deficiențe:

                           —

                           lipsa unor dovezi care să demonstreze că criteriile de selecție și punctajele minime pe care trebuie să le atingă candidații pentru a fi invitați la proba scrisă/interviu au fost stabilite înainte de începutul procesului de evaluare;

                           —

                           documentarea insuficientă a procedurilor de recrutare;

                           —

                           tratamentul inegal aplicat în cadrul procedurilor de recrutare candidaților interni și celor externi;

                           —

                           concurența slabă;

                     și consideră că aceste deficiențe ar putea reduce capacitatea agențiilor de a se apăra în fața unor eventuale învinuiri privind caracterul arbitrar al deciziilor de recrutare a personalului; consideră, de asemenea, că, în măsura în care concurența este slabă, candidații recrutați ar putea să nu reprezinte opțiunea optimă, iar resursele umane și financiare ar putea fi utilizate în mod ineficient;

               13.

               solicită să se creeze un sistem pentru efectuarea unor verificări încrucișate între agenții în scopul depistării cazurilor de abuz sau de gestiune defectuoasă imputate unei persoane angajate anterior la o agenție, atunci când persoana în cauză dorește să se angajeze la altă agenție;

               14.

               solicită, prin urmare, agențiilor să adopte măsurile necesare pentru a spori obiectivitatea și transparența procedurilor lor de recrutare; consideră, în acest sens, că inițiativa agenției FRONTEX de a adopta norme de punere în aplicare și orientări interne destinate membrilor comitetului său de selecție reprezintă o practică importantă ce ar trebui urmată de alte agenții; salută, în special, inițiativa agenției FRONTEX de a adopta o politică de recrutare care include acțiuni concrete precum:

                           —

                           respectarea unui termen limită la numirea membrilor comitetului de selecție;

                           —

                           pregătirea din timp a întrebărilor pentru interviu și a conținutului probei scrise;

                           —

                           evaluarea anonimă a probelor scrise;

                           —

                           modele de răspuns pentru întrebările de interviu și proba scrisă;

                           —

                           procese-verbale care să consemneze toate deciziile de recrutare;

                           —

                           un instrument pentru recrutarea electronică, prin care să fie facilitat procesul de selecție și recrutare;

                     subliniază că este necesar ca această politică să fie implementată în mod riguros și să se demonstreze că produce rezultate;

      Realizarea planurilor de recrutare

               15.

               observă că, deseori, planurile de recrutare ale agențiilor nu sunt realizate în întregime și constată o lipsă de consecvență între previziunile bugetare și cele privind personalul, ceea ce ar putea afecta percepția părților interesate asupra modului în care agențiile își utilizează personalul; încurajează instituțiile Uniunii să examineze și alte modalități de simplificare a procedurilor de recrutare; prin urmare, invită agențiile să depună eforturi suplimentare în vederea realizării și monitorizării planurilor lor de recrutare; încurajează agențiile să includă în programele lor de lucru și în rapoartele lor anuale de activitate informații suplimentare cu privire la alocarea și utilizarea resurselor lor umane, precum și să analizeze impactul asupra personalului atunci când își stabilesc obiectivele; solicită Comisiei să evalueze efectivele de personal necesare în agenții, să compare efectivele de personal actuale cu previziunile bugetare, să verifice dacă previziunile depășesc necesitățile și capacitățile agențiilor și să prezinte Parlamentului o sinteză a acestei chestiuni;

               16.

               ia act de faptul că, în fiecare an, unii angajați, inclusiv unii directori, se transferă de la o agenție la alta; solicită Comisiei să prezinte Parlamentului un raport privind toți membrii personalului care și-au schimbat locul de muncă trecând de la o agenție la alta, începând cu 2008;

               17.

               solicită Comisiei să prezinte informații cu privire la existența și aplicarea unor reglementări în privința sarcinilor și obligațiilor funcționarilor prevăzute la articolul 16 din Statutul funcționarilor Uniunii Europene (6) (așa-numite „perioade de tranziție”) în toate agențiile;

      Personalul interimar

               18.

               solicită agențiilor să se asigure că sarcinile sensibile nu sunt atribuite personalului interimar, având în vedere că personalul interimar este recrutat în limitele schemei de personal; regretă faptul că, în unele cazuri, agențiile au angajat personal interimar în vederea îndeplinirii unor sarcini sensibile sau permițându-i accesul la informații sensibile; subliniază riscul unor eventuale încălcări ale normelor de securitate legat de accesul personalului interimar la informații sensibile sau de necunoașterea de către acesta a procedurilor corespunzătoare;

      Conflictele de interese

               19.

               reamintește agențiilor că este important să garanteze în totalitate independența personalului și a experților lor; încurajează în special agențiile să documenteze și să evalueze cu atenție mecanismele lor de control în acest sens; subliniază îndeosebi faptul că reputația unei agenții poate fi afectată în cazul în care agenția este atacată pe motiv de conflict de interese;

               20.

               solicită Comisiei să comunice Parlamentului o prezentare detaliată a criteriilor aplicate pentru asigurarea independenței personalului recrutat, în special în ceea ce privește eventualele conflicte de interese, și să aplice sancțiuni disuasive în cazurile în care se constată nereguli;

               21.

               invită Curtea de Conturi să întreprindă o analiză cuprinzătoare a metodelor de gestionare de către agenții a situațiilor care prezintă un conflict de interese potențial;

         III.   PROVOCĂRI COMUNE LEGATE DE SISTEMELE DE CONTROL INTERN

               22.

               încurajează agențiile să își îmbunătățească în continuare sistemele de control intern pentru a consolida declarațiile de asigurare anuale emise de directorii acestora; de asemenea, subliniază importanța înființării efective în cadrul agențiilor a unei funcții pentru gestionarea riscurilor care să înregistreze riscurile și să elaboreze planuri de acțiuni pentru atenuarea lor;

      Rezumatele rapoartelor de audit intern

               23.

               îndeamnă directorii tuturor agențiilor să își îndeplinească pe deplin obligația de a include în rapoartele lor către autoritatea care acordă descărcarea de gestiune a unor rezumate ale rapoartelor întocmite de Serviciul de Audit Intern (IAS), care să conțină următoarele elemente:

                           —

                           numărul și tipul de audituri interne efectuate de IAS;

                           —

                           toate recomandările (inclusiv cele care ar putea fi refuzate de agenție); și

                           —

                           toate acțiunile întreprinse pe baza recomandărilor;

                     salută, în acest sens, inițiativa agenției FRONTEX de a promova o structură armonizată pentru transmiterea de către toate agențiile a acestor rezumate autorității care acordă descărcarea de gestiune;

               24.

               constată totuși că unele agenții au transmis din proprie inițiativă autorității care acordă descărcarea de gestiune rapoartele de audit intern întocmite de IAS; consideră că aceasta ar trebui să fie o practică obișnuită și se așteaptă ca toate celelalte agenții ale Uniunii să o adopte; confirmă faptul că autoritatea care acordă descărcarea de gestiune va asigura confidențialitatea acestor rapoarte;

      Rolul IAS

               25.

               consideră că rolul IAS de auditor intern al agențiilor descentralizate este de importanță fundamentală; subliniază, în special, că IAS emite avize independente cu privire la calitatea sistemelor de gestiune și control și formulează recomandări pentru îmbunătățirea condițiilor de execuție a operațiunilor și pentru promovarea bunei gestiuni financiare în cadrul agențiilor;

               26.

               prin urmare, invită consiliile de administrație ale agențiilor să țină seama în mod corespunzător de recomandările formulate de IAS pentru a remedia rapid deficiențele identificate;

               27.

               salută faptul că, în conformitate cu dispozițiile de la articolul 86 alineatul (4) din Regulamentul financiar, agențiile trebuie să prezinte Parlamentului un raport rezumativ al constatărilor IAS; reafirmă faptul că rapoartele întocmite de IAS sunt documente interne, și nu publice; remarcă, de asemenea, că acest lucru este adevărat și în cazul rapoartelor anuale separate referitoare la agenții și la alte organisme; salută o eventuală disponibilitate din partea agențiilor de a coopera în vederea prezentării acestor rapoarte în baza unei cereri specifice și justificate din partea Parlamentului; îndeamnă Grupul de lucru interinstituțional pentru agenții să analizeze această lacună din legislația privind rapoartele IAS referitoare la agenții și să propună o soluție;

               28.

               îndeamnă Curtea de Conturi să includă în rapoartele sale anuale referitoare la agenții o mențiune privind concluziile auditului efectuat de IAS și o evaluare a modului în care recomandările IAS au fost puse în aplicare de către agenții;

               29.

               dorește, de asemenea, să evidențieze rolul important al IAS în desfășurarea de audituri privind performanța agențiilor; regretă totuși că autoritatea care acordă descărcarea de gestiune nu este informată automat cu privire la constatările acestor audituri din cauza lacunei din legislația privind agențiile menționată la punctul 27;

      Rolul structurii de audit intern (IAC)

               30.

               îndeamnă agențiile să înființeze o funcție de audit intern care să ofere directorilor agențiilor sprijin și consiliere cu privire la gestionarea controlului intern și să efectueze evaluări ale riscurilor și audituri interne;

               31.

               salută inițiativa Agenției Comunitare pentru Controlul Pescuitului și a Agenției Europene pentru Siguranță Maritimă, care au înființat o structură comună de audit intern; consideră că partajarea unui astfel de serviciu este o bună practică care trebuie urmată și de alte agenții;

               32.

               salută și încurajează, de asemenea, rolul IAS ca președinte al rețelei pentru agenții Audinet, care se reunește de două sau de trei ori pe an pentru a coordona activitatea IAC și a face schimb de experiențe cu privire la principiile, metodologiile și bunele practici de audit;

      Audit-pilot al cadrului deontologic

               33.

               felicită Centrul European pentru Dezvoltarea Formării Profesionale (Cedefop) pentru că a devenit prima agenție care s-a supus în mod voluntar unui audit-pilot al cadrului deontologic în 2009; încurajează Cedefop să împărtășească această inițiativă și altor agenții;

         IV.   DECLARAȚIA DE ASIGURARE ȘI RAPORTUL ANUAL DE ACTIVITATE

      Declarația de asigurare

               34.

               încurajează agențiile să publice pe site-ul lor internet și să includă într-o anexă la rapoartele lor anuale de activitate declarațiile de asigurare ale directorilor lor, care să confirme faptul că informațiile cuprinse în rapoartele anuale de activitate prezintă o situație reală și corectă a veniturilor și cheltuielilor, cu excepția unor mențiuni contrare din rezervele exprimate cu privire la anumite domenii;

               35.

               atrage atenția asupra faptului că directorii agențiilor au obligația de a formula rezerve în declarațiile lor de asigurare de fiecare dată când Curtea de Conturi sau serviciul IAS al Comisiei evidențiază probleme majore (recomandări de audit de importanță esențială referitoare la deficiențe fundamentale sau la cazurile în care este depășit pragul de semnificație);

      Rapoarte anuale de activitate

               36.

               încurajează agențiile să standardizeze structura rapoartelor lor anuale în conformitate cu formatul utilizat de direcțiile generale ale Comisiei, incluzând, așadar, activitățile finalizate, dificultățile de gestiune, constatările auditului intern și îmbunătățirile înregistrate în materie de resurse umane în cursul exercițiului financiar corespunzător; felicită, în acest sens, Agenția Europeană de Mediu (AEM) pentru că și-a întocmit deja raportul anual de activitate în conformitate cu structura menționată anterior și consideră că această bună practică ar trebui urmată și de celelalte agenții;

               37.

               felicită, de asemenea, Centrul European de Prevenire și Control al Bolilor, precum și, din nou, AEM pentru că au inclus în rapoartele lor anuale tabele/grafice ușor de înțeles în care sunt sintetizate principalele realizări în materie de performanță; consideră că aceasta este o practică binevenită care ar trebui urmată și de alte agenții;

               38.

               încurajează Curtea de Conturi să includă o evaluare generală a fiecărui raport anual de activitate în rapoartele sale anuale referitoare la agenții, așa cum procedează deja în cazul raportului anual privind Comisia în cadrul căruia Curtea de Conturi examinează rapoartele anuale de activitate ale diferitelor direcții generale ale Comisiei;

         V.   GUVERNANȚA AGENȚIILOR

      Consiliile de administrație ale agențiilor

               39.

               observă că numărul mare de membri ai consiliilor de administrație ale anumitor agenții și rata ridicată de înlocuire a membrilor acestora ar putea conduce la ineficacitatea organismului decizional; prin urmare, solicită Grupului de lucru interinstituțional pentru agenții să trateze această problemă; propune, de asemenea, să se analizeze posibilitatea de a fuziona consiliile de administrație ale agențiilor care își desfășoară activitatea în domenii înrudite, în vederea reducerii sumelor cheltuite pentru reuniuni;

               40.

               de asemenea, invită directorii agențiilor să ia măsuri pentru a consolida rolul consiliilor de administrație aducând în discuție chestiunile sau prioritățile strategice în timp util pentru luarea unor decizii strategice;

               41.

               invită consiliile de administrație ale agențiilor să asigure o coerență maximă între planificarea sarcinilor și a resurselor (atât a celor financiare, cât și a celor umane) prin îmbunătățirea procesului de elaborare a bugetului pe activități și a gestiunii pe activități (ABB/ABM);

      Rolul Comisiei

               42.

               își exprimă satisfacția cu privire la cel de-al doilea an de funcționare cu succes a Agenției Europene pentru Produse Chimice (ECHA), Comisia (DG Întreprinderi și Industrie) fiind responsabilă pentru gestiunea financiară a ECHA în 2007; subliniază, în special, că înființarea relativ fără probleme și rapidă a ECHA se datorează mai ales sprijinului eficace oferit de direcția generală-parteneră, schimbului de experiență cu alte agenții similare și unui sprijin puternic din partea țării-gazdă; consideră, așadar, că această bună practică ar putea fi urmată de Comisie la înființarea de noi agenții;

               43.

               observă că Grupul de lucru interinstituțional pentru agenții a constatat că aproximativ 30 % din resursele agențiilor sunt folosite pentru administrare; solicită Comisiei să își intensifice eforturile de acordare a asistenței administrative necesare agențiilor relativ mici, în special celor nou-create, și să se asigure că toate agențiile funcționează eficient;

      Proceduri disciplinare

               44.

               reamintește din nou că, în rezoluțiile sale privind descărcarea de gestiune pentru 2006, 2007 și 2008, Parlamentul a invitat agențiile să analizeze posibilitatea de a crea un consiliu comun de disciplină; observă că acest proiect este dificil de dezvoltat, în special din cauza problemelor privind recrutarea membrilor unui astfel de consiliu din rândurile agenților de categorii adecvate; invită, cu toate acestea, agenția care coordonează rețeaua agențiilor să creeze o rețea de agenți care au gradul necesar pentru a face parte din consiliul de disciplină;

         VI.   PERFORMANȚA

               45.

               consideră că inițiativa Eurojust de a include indicatori-cheie de performanță (ICP) în planurile sale pentru 2010 este o bună practică de urmat de celelalte agenții; de asemenea, încurajează agențiile să stabilească o legătură efectivă între ICP și obiectivele, bugetul și programul lor de lucru; consideră, de fapt, că această practică va permite părților interesate să evalueze mai bine performanța agențiilor; încurajează și alte agenții să includă ICP în programele lor de lucru anuale;

               46.

               observă că performanța și eficacitatea nu sunt măsurate prin metode standardizate; solicită Grupului de lucru interinstituțional pentru agenții să abordeze această problemă;

               47.

               constată că, atunci când agențiile utilizează ICP, aceștia se bazează îndeosebi pe aspecte procedurale și procesuale ale performanței, și nu pe rezultate reale; încurajează agențiile să formuleze ICP bazați pe rezultate și solicită Grupului de lucru interinstituțional pentru agenții să abordeze această problemă;

      Programul de lucru multianual

               48.

               îndeamnă toate agențiile să întocmească un program de lucru multianual, în conformitate cu strategia multianuală a Uniunii din sectorul corespunzător; subliniază importanța programului de lucru multianual pentru a permite unei agenții să își organizeze mai bine activitatea, să efectueze o evaluare mai bună a riscurilor legate de activitatea sa, să instituie structuri organizaționale eficace pentru a-și realiza strategia și să-și îndeplinească obiectivele;

      Programul de lucru anual

               49.

               îndeamnă agențiile să îmbunătățească legătura dintre bugetele lor și programele lor de lucru anuale; recunoaște, de fapt, că în numeroase rânduri Curtea de Conturi a consemnat utilizarea unor proceduri de elaborare a bugetului insuficient de riguroase, ceea ce a dus la un număr considerabil de transferuri bugetare care afectau majoritatea liniilor bugetare;

               50.

               salută intenția Cedefop și a ECHA de a pune la dispoziție diagrame Gantt pentru principalele lor activități operaționale; reamintește agențiilor că aceste diagrame prezintă în mod concis timpul dedicat de fiecare membru al personalului unui proiect și încurajează o abordare orientată spre obținerea de rezultate;

      Procedurile de feedback

               51.

               invită agențiile să se concentreze mai mult pe beneficiari și să își consolideze procedurile de feedback, precum și să valorifice pe deplin rezultatele evaluărilor pe care le efectuează în acest sens; felicită îndeosebi ECHA pentru că a efectuat un sondaj în rândul părților interesate în 2009 și pentru că și-a sporit numărul de activități de asistență destinate sectorului respectiv (de exemplu, prin punerea la dispoziția principalilor solicitanți de înregistrări a unui serviciu de consiliere telefonică și prin organizarea de ateliere, reuniuni ale rețelelor și consultări publice);

               52.

               salută inițiativa agenției Eurofund de a efectua a doua evaluare ex post a programului său de lucru pentru 2005-2008; consideră că acest exercițiu ar fi util și pentru celelalte agenții ca instrument de soluționare a provocărilor cu care se confruntă;

               53.

               consideră, de asemenea, că este de o importanță primordială ca agențiile să își dezvolte în continuare sistemele de monitorizare a performanței pentru a asigura monitorizarea rezultatelor activității lor și încurajează agențiile să le menționeze în planurile lor anuale de activitate;

               54.

               în plus, încurajează agențiile să prezinte rapoarte consistente privind ICP;

      Tabelul anexat la raportul Curții de Conturi

               55.

               felicită OEDT, Centrul de Traduceri pentru Organismele Uniunii Europene (CDT) și Autoritatea Europeană pentru Siguranța Alimentară (EFSA) pentru că au prezentat, într-un tabel anexat la rapoartele anuale specifice întocmite de Curtea de Conturi pentru 2009, o comparație între operațiunile desfășurate în 2008 și în 2009, astfel încât să permită autorității care acordă descărcarea de gestiune să evalueze mai eficace performanțele lor de la un exercițiu la altul;

         VII.   EXERCIȚIU DE REFLECȚIE PRIVIND AGENȚIILE: O ABORDARE COMUNĂ

               56.

               salută activitatea în desfășurare a Grupului de lucru interinstituțional pentru agenții care are ca obiectiv să analizeze rolul și poziția agențiilor descentralizate în peisajul instituțional al Uniunii, precum și înființarea, structura și funcționarea acestor agenții, împreună cu aspectele privind finanțarea, bugetul, supravegherea și gestionarea lor; solicită Grupului de lucru să facă o analiză și să elaboreze recomandări generale privind eficacitatea agențiilor existente, precum și să propună planuri de îmbunătățire globală a eficienței în ceea ce privește tipul și numărul agențiilor;

               57.

               reamintește că, prin declarația comună din martie 2009, Grupul de lucru interinstituțional pentru agenții a lansat „un dialog cu privire la agențiile de reglementare în vederea evaluării situației actuale, mai precis a coerenței, eficacității, răspunderii și transparenței acestor agenții” și că Grupul de lucru „va aborda o serie de aspecte-cheie propuse de instituțiile participante, inclusiv rolul și poziția agențiilor în peisajul instituțional al UE, precum și înființarea, structura și funcționarea acestor agenții, împreună cu aspectele privind finanțarea, bugetul, supravegherea și gestionarea”;

               58.

               menționează faptul că, în Rezoluția sa din 5 mai 2010 referitoare la descărcarea de gestiune pentru exercițiul 2008, Parlamentul a afirmat că Grupul de lucru ar trebui „să reflecteze la posibilitatea ca anumite agenții să coopereze strâns sau chiar să fuzioneze” și că „agențiile mici […] se confruntă cu constrângeri severe în materie de eficacitate”;

               59.

               solicită să fie instituit un moratoriu privind crearea de noi agenții cel puțin până când vor fi soluționate satisfăcător problemele menționate în declarația comună a Grupului de lucru interinstituțional pentru agenții și în Rezoluția din 5 mai 2010 referitoare la descărcarea de gestiune;

               60.

               consideră că înființarea de noi agenții după soluționarea acestor probleme ar trebui analizată cu cea mai mare atenție pentru a se garanta că aceste agenții sunt într-adevăr necesare și asigură utilizarea optimă a resurselor în realizarea unui obiectiv de politică convenit;

               61.

               subliniază încă o dată că este important să se ia în considerare fuzionarea unor agenții, astfel încât să poată partaja cheltuielile de regie și alte cheltuieli;

               62.

               solicită Grupului de lucru interinstituțional pentru agenții să ia în considerare gruparea unor agenții mai mici, a căror fuziune nu ar fi oportună în acest moment, într-un singur oraș sau chiar într-o singură clădire, astfel încât să poată beneficia de resurse centrale comune pentru a reduce la maximum cheltuielile de regie și alte cheltuieli;

               63.

               salută intenția Curții de Conturi de a publica în toamna anului 2011 un raport special privind o analiză comparativă a costurilor agențiilor Uniunii;

               64.

               constată că mai multe agenții care se dezvoltă în domenii de intervenție comune desfășoară activități similare; reamintește că activitățile care se suprapun generează costuri suplimentare inutile;

               65.

               reamintește că bugetul Uniunii trebuie să se bazeze pe principiul bunei gestiuni financiare, potrivit căruia cheltuielile trebuie să fie relevante, eficace și eficiente, iar cheltuielile inutile trebuie tratate în mod corespunzător;

               66.

               prin urmare, invită Comisia să facă o evaluare a tuturor agențiilor Uniunii cu scopul de a depista activitățile care se suprapun și de a analiza, în cazul în care sunt identificate cazuri de suprapunere, posibilitatea unei fuzionări a agențiilor respective și să prezinte Parlamentului un raport cu privire la acest aspect până la 31 decembrie 2011;

         VIII.   CONSIDERENTE GENERALE CU PRIVIRE LA ÎNFIINȚAREA UNUI NUMĂR TOT MAI MARE DE ÎNTREPRINDERI COMUNE

               67.

               atrage atenția asupra creșterii fără precedent din ultimii ani a numărului de întreprinderi comune; observă îndeosebi că aceste organisme fac obiectul Regulamentului financiar cadru, la fel ca agențiile descentralizate, însă nu includ în normele lor financiare o trimitere clară la competențele IAS ca auditor intern;

               68.

               salută totuși intenția IAS de a-și asuma rolul de auditor intern al întreprinderilor comune începând cu exercițiul financiar 2011;

               69.

               consideră, de asemenea, că, având în vedere mărimea bugetului și complexitatea sarcinilor lor, întreprinderile comune ar trebui să înființeze un comitet de audit, care să se afle în subordinea directă a consiliului de administrație;

               70.

               încredințează Președintelui sarcina de a transmite prezenta rezoluție agențiilor care fac obiectul prezentei proceduri de descărcare de gestiune, precum și Consiliului, Comisiei și Curții de Conturi.

      (1)  JO L 252, 25.9.2010, p. 241.

      (2)  JO L 248, 16.9.2002, p. 1.

      (3)  JO L 357, 31.12.2002, p. 72.

      (4)  JO C 338, 14.12.2010.

      (5)  Texte adoptate, P7_TA(2010)0176.

      (6)  JO L 56, 4.3.1968, p. 1.


title: Decizia (PESC) 2017/1426 a Consiliului din 4 august 2017 de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului, și de abrogare a Deciziei (PESC) 2017/154

text:
               5.8.2017

               RO

               Jurnalul Oficial al Uniunii Europene

               L 204/95

         DECIZIA (PESC) 2017/1426 A CONSILIULUI
   din 4 august 2017
   de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului, și de abrogare a Deciziei (PESC) 2017/154
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 27 decembrie 2001, Consiliul a adoptat Poziția comună 2001/931/PESC (1).

               (2)

               La 27 ianuarie 2017, Consiliul a adoptat Decizia (PESC) 2017/154 (2) de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC (denumită în continuare „lista”).

               (3)

               În conformitate cu articolul 1 alineatul (6) din Poziția comună 2001/931/PESC, este necesar să se revizuiască periodic numele persoanelor și denumirile grupurilor și entităților care figurează în listă pentru a se asigura că există motive pentru menținerea acestora pe listă.

               (4)

               Prezenta decizie exprimă rezultatul revizuirii efectuate de Consiliu în ceea ce privește persoanele, grupurile și entitățile cărora li se aplică articolele 2, 3 și 4 din Poziția comună 2001/931/PESC.

               (5)

               Consiliul a verificat că autorități competente, astfel cum sunt menționate la articolul 1 alineatul (4) din Poziția comună 2001/931/PESC, au adoptat decizii referitoare la toate persoanele, grupurile și entitățile care figurează pe listă în sensul că au fost implicate în acte teroriste în înțelesul articolului 1 alineatele (2) și (3) din Poziția comună 2001/931/PESC. De asemenea, Consiliul a ajuns la concluzia că persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC ar trebui să li se aplice în continuare măsurile restrictive specifice prevăzute în aceasta.

               (6)

               Lista ar trebui să fie actualizată în mod corespunzător, iar Decizia (PESC) 2017/154 ar trebui să fie abrogată,

         ADOPTĂ PREZENTA DECIZIE:
   Articolul 1
   Lista persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC este prevăzută în anexa la prezenta decizie.
   Articolul 2
   Decizia (PESC) 2017/154 se abrogă.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 4 August 2017.

            Pentru Consiliu

            Președintele

         M. MAASIKAS

      (1)  Poziția comună 2001/931/PESC a Consiliului din 27 decembrie 2001 privind aplicarea de măsuri specifice pentru combaterea terorismului (JO L 344, 28.12.2001, p. 93).

      (2)  Decizia (PESC) 2017/154 a Consiliului din 27 ianuarie 2017 de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului și de abrogare a Deciziei (PESC) 2016/1136 (JO L 23, 28.1.2017, p. 21).

      ANEXĂ
      Lista persoanelor, grupurilor și entităților menționate la articolul 1
      I.   PERSOANE

                  1.

                  ABDOLLAHI Hamed (alias Mustafa Abdullahi), născut la 11 august 1960 în Iran. Pașaport: D9004878.

                  2.

                  AL-NASSER, Abdelkarim Hussein Mohamed, născut la Al Ihsa (Arabia Saudită), cetățean saudit.

                  3.

                  AL YACOUB, Ibrahim Salih Mohammed, născut la 16.10.1966 la Tarut (Arabia Saudită), cetățean saudit.

                  4.

                  ARBABSIAR Manssor (alias Mansour Arbabsiar), născut la 6 sau 15 martie 1955 în Iran. Cetățean iranian și cetățean al SUA. Pașaport: C2002515 (iranian); Pașaport: 477845448 (american). Carte de identitate națională nr.: 07442833, data expirării 15 martie 2016 (permis de conducere SUA).

                  5.

                  BOUYERI, Mohammed (alias Abu ZUBAIR, alias SOBIAR, alias Abu ZOUBAIR), născut la 8.3.1978 la Amsterdam (Țările de Jos).

                  6.

                  EL HAJJ, Hassan Hassan, născut la 22.3.1988 la Zaghdraiya, Sidon, Liban, cetățean canadian. Pașaport nr.: JX446643 (Canada).

                  7.

                  IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), născut în 1963 în Liban, cetățean libanez.

                  8.

                  MELIAD, Farah, născut la 5.11.1980 la Sydney (Australia), cetățean australian. Pașaport nr.: M2719127 (Australia).

                  9.

                  MOHAMMED, Khalid Shaikh (alias ALI Salem, alias BIN KHALID Fahd Bin Adballah, alias HENIN Ashraf Refaat Nabith, alias WADOOD Khalid Adbul), născut la 14.4.1965 sau la 1.3.1964 în Pakistan. Pașaport nr.: 488555.

                  10.

                  ȘANLI, Dalokay (alias Sinan), născut la 13.10.1976 la Pülümür (Turcia).

                  11.

                  SHAHLAI Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), născut aproximativ în 1957 în Iran. Adrese: (1) Kermanshah, Iran; (2) Baza militară Mehran, provincia Ilam, Iran.

                  12.

                  SHAKURI Ali Gholam, născut aproximativ în 1965 la Teheran, Iran.

                  13.

                  SOLEIMANI Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), născut la 11 martie 1957 în Iran. Cetățean iranian. Pașaport: 008827 (pașaport diplomatic iranian), eliberat în 1999. Titlu: general-maior.

            II.   GRUPURI ȘI ENTITĂȚI

                  1.

                  „Organizația Abu Nidal” — „OAN” (alias „Consiliul Revoluționar Fatah”, alias „Brigăzile Revoluționare Arabe”, alias „Septembrie Negru”, alias „Organizația Revoluționară a Musulmanilor Socialiști”.

                  2.

                  „Brigada Martirilor Al-Aqsa”.

                  3.

                  „Al-Aqsa e.V.”.

                  4.

                  „Babbar Khalsa”.

                  5.

                  „Partidul Comunist din Filipine”, inclusiv „Noua Armată Populară” — „NAP”, Filipine.

                  6.

                  „Gama'a al-Islamiyya” (alias „Al-Gama'a al-Islamiyya”) („Grupul Islamic” — „GI”).

                  7.

                  „İslami Büyük Doğu Akıncılar Cephesi” — „IBDA-C” („Marele Front de Est Islamic al Războinicilor”).

                  8.

                  „Hamas”, inclusiv „Hamas-Izz al-Din al-Qassem”.

                  9.

                  „Hizballah Military Wing” („Aripa militară a Hezbollahului”) [alias „Hezbollah Military Wing”, alias „Hizbullah Military Wing”, alias „Hizbollah Military Wing”, alias „Hezballah Military Wing”, alias „Hisbollah Military Wing”, alias „Hizbu'llah Military Wing”, alias „Hizb Allah Military Wing”, alias „Jihad Council” („Consiliul Jihadului”) (și toate unitățile subordonate acesteia, inclusiv Organizația pentru Securitate Externă)].

                  10.

                  „Hizbul Mujahideen” — „HM”.

                  11.

                  „Forța Khalistan Zindabad” — „KZF”.

                  12.

                  „Partidul Muncitoresc din Kurdistan” — „PKK” (alias „KADEK”, alias „KONGRA-GEL”).

                  13.

                  „Tigrii Eliberării din Tamil Eelam” — „LTTE”.

                  14.

                  „Ejército de Liberación Nacional” („Armata de Eliberare Națională”).

                  15.

                  „Jihadul Islamic Palestinian” — „JIP”.

                  16.

                  „Frontul Popular pentru Eliberarea Palestinei” — „FPEP”.

                  17.

                  „Frontul Popular pentru Eliberarea Palestinei – Comandamentul General” (alias „FPEP – Comandamentul General”).

                  18.

                  „Fuerzas armadas revolucionarias de Colombia” — „FARC” („Forțele Armate Revoluționare din Columbia”).

                  19.

                  „Devrimci Halk Kurtuluș Partisi-Cephesi” — „DHKP-C” [alias „Devrimci Sol” („Stânga Revoluționară”), alias „Dev Sol”] („Armata/Frontul/Partidul de Eliberare Revoluționară Populară”).

                  20.

                  „Sendero Luminoso” — „SL” („Calea Luminoasă”).

                  21.

                  „Teyrbazen Azadiya Kurdistan” — „TAK” (alias „Șoimii Eliberării din Kurdistan”, alias „Vulturii Eliberării din Kurdistan”).


title: 2009/328/CE: Decizia Băncii Centrale Europene din 19 martie 2009 de modificare a Deciziei BCE/2004/2 din 19 februarie 2004 de adoptare a Regulamentului de procedură al Băncii Centrale Europene (BCE/2009/5)

text:
               18.4.2009

               RO

               Jurnalul Oficial al Uniunii Europene

               L 100/10

      DECIZIA BĂNCII CENTRALE EUROPENE

   din 19 martie 2009
   de modificare a Deciziei BCE/2004/2 din 19 februarie 2004 de adoptare a Regulamentului de procedură al Băncii Centrale Europene
   (BCE/2009/5)
   (2009/328/CE)
   CONSILIUL GUVERNATORILOR BĂNCII CENTRALE EUROPENE,
   având în vedere Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), în special articolul 10.2 și articolul 12.3,
   întrucât:

               (1)

               Ca urmare a adoptării euro de către Slovacia, numărul membrilor Consiliului guvernatorilor Băncii Centrale Europene (BCE) depășește douăzeci și unu. Articolul 10.2 din Statutul SEBC prevede că, începând cu data de la care numărul membrilor Consiliului guvernatorilor depășește douăzeci și unu, fiecare membru al Comitetului executiv va dispune de un vot și numărul guvernatorilor cu drept de vot va fi de cincisprezece. Acesta specifică, de asemenea, regulile privind rotația drepturilor de vot. Conform articolului 10.2 a șasea liniuță, Consiliul guvernatorilor, hotărând cu o majoritate de două treimi din numărul total al membrilor săi, poate decide amânarea utilizării sistemului de rotație până la data la care numărul de guvernatori depășește optsprezece. În decembrie 2008, Consiliul guvernatorilor a decis amânarea utilizării sistemului de rotație până la o astfel de dată (1).

               (2)

               Conform articolului 10.2 a șasea liniuță din Statutul SEBC, Consiliul guvernatorilor, hotărând cu o majoritate de două treimi din numărul total al membrilor săi, trebuie să ia toate măsurile necesare pentru punerea în aplicare a sistemului de rotație. Aceste măsuri reglementează: (i) rata de rotație: numărul guvernatorilor care pierd sau câștigă drepturi de vot în același timp; (ii) perioada de rotație: durata perioadei pe parcursul căreia structura grupului de guvernatori cu drept de vot nu se modifică; (iii) modalitatea în care guvernatorii vor fi repartizați în cadrul grupurilor acestora; și (iv) tranziția de la sistemul de două grupuri la cel de trei. Consiliul guvernatorilor a decis să ia astfel de măsuri care impun modificarea Deciziei BCE/2004/2 din 19 februarie 2004 de adoptare a Regulamentului de procedură al Băncii Centrale Europene (2), pentru a fi aplicate de la data la care numărul de guvernatori depășește optsprezece.

               (3)

               Punerea în aplicare a sistemului de rotație respectă principiile tratamentului egal între guvernatori, transparenței și simplității,

         DECIDE:
   Articolul 1
   Modificări ale Regulamentului de procedură al Băncii Centrale Europene
   Decizia BCE/2004/2 se modifică după cum urmează:

               1.

               Se introduce următorul articol 3a:
               „Articolul 3a
               Sistemul de rotație
               (1)   Guvernatorii sunt repartizați în grupuri, astfel cum se prevede la articolul 10.2 prima și a doua liniuță din statut.
               (2)   Guvernatorii sunt repartizați în fiecare grup, conform convenției UE, în conformitate cu o listă a băncilor centrale naționale ale acestora care respectă ordinea alfabetică a denumirilor statelor membre în limbile lor naționale. Rotația drepturilor de vot în cadrul fiecărui grup respectă această ordine. Rotația începe cu un punct aleatoriu din listă.
               (3)   Drepturile de vot în cadrul fiecărui grup se rotesc în fiecare lună, începând cu prima zi a celei dintâi luni a punerii în aplicare a sistemului de rotație.
               (4)   Pentru primul grup, numărul drepturilor de vot care se rotesc în fiecare interval de o lună este unu; pentru cel de-al doilea și cel de-al treilea grup, numărul drepturilor de vot care se rotesc în fiecare interval de o lună este egal cu diferența dintre numărul guvernatorilor alocat grupului și numărul drepturilor de vot atribuite acestuia, minus doi.
               (5)   Atunci când compunerea grupurilor este adaptată în conformitate cu articolul 10.2 a cincea liniuță din statut, rotația drepturilor de vot în cadrul fiecărui grup continuă să urmeze lista menționată la alineatul (2). De la data la care numărul guvernatorilor ajunge la douăzeci și doi, rotația în cadrul celui de-al treilea grup începe cu un punct aleatoriu din listă. Consiliul guvernatorilor poate decide să modifice ordinea rotației pentru cel de-al doilea și al treilea grup pentru a evita ca anumiți guvernatori să fie întotdeauna fără drept de vot în aceeași perioadă a anului.
               (6)   BCE publică în prealabil, pe site-ul BCE, o listă a membrilor Consiliului guvernatorilor cu drept de vot.
               (7)   Cota deținută de statul membru căruia îi aparține banca centrală națională din bilanțul agregat total al instituțiilor financiare monetare se calculează pe baza unei medii anuale a datelor medii lunare de-a lungul celui mai recent an calendaristic pentru care sunt disponibile datele. Atunci când produsul intern brut total la prețul pieței se ajustează în conformitate cu articolul 29.3 din statut sau când o țară devine stat membru și banca centrală națională a acesteia devine parte a Sistemului European al Băncilor Centrale, bilanțul agregat total al instituțiilor financiare monetare din statele membre care au adoptat moneda euro se recalculează pe baza datelor referitoare la cel mai recent an calendaristic pentru care sunt disponibile datele.”

               2.

               La articolul 4.1, prima teză se înlocuiește cu următorul text:
               „Pentru a vota, Consiliul guvernatorilor trebuie să întrunească un cvorum de două treimi din membrii săi cu drept de vot.”

               3.

               La articolul 4.7 se adaugă următoarea teză:
               „Deciziile care urmează să fie luate prin intermediul unei proceduri scrise se aprobă de către membrii Consiliului guvernatorilor cu drept de vot la momentul aprobării.”

               4.

               La articolul 5.1, a patra teză se înlocuiește cu următorul text:
               „Un anumit punct este eliminat de pe ordinea de zi la cererea a cel puțin trei membri cu drept de vot ai Consiliului guvernatorilor în cazul în care documentele conexe nu au fost prezentate membrilor Consiliului guvernatorilor în timp util.”

               5.

               Articolul 5.2 se înlocuiește cu următorul text:
               „Procesele-verbale ale deliberărilor Consiliului guvernatorilor sunt aprobate la reuniunea următoare (sau, dacă este cazul, anterior, prin intermediul procedurii scrise) de către membrii Consiliului guvernatorilor care au dispus de drept de vot la reuniunea la care se referă procesul-verbal și sunt semnate de președinte.”

         Articolul 2
   Dispoziție finală
   Prezenta decizie intră în vigoare în ziua în care numărul guvernatorilor din cadrul Consiliului guvernatorilor depășește optsprezece.

      Adoptată la Frankfurt pe Main, 19 martie 2009.

            Președintele BCE

         Jean-Claude TRICHET

      (1)  Decizia BCE/2008/29 din 18 decembrie 2008 cu privire la amânarea utilizării sistemului de rotație în Consiliul guvernatorilor Băncii Centrale Europene (JO L 3, 7.1.2009, p. 4).

      (2)  JO L 80, 18.3.2004, p. 33.